Mats Eriksson

**Mats Eriksson** (s. 1962) on suomalainen yritysjohtaja. Hän kuuluu kansainvälisen Sandvik Groupin johtoryhmään ja on toiminut aiemmin toimitusjohtajana Cencorp Oyj:ssä ja Salcomp Oyj:ssä.

## Ura
Uransa aikana Eriksson on toiminut Suomen lisäksi Singaporessa, Malesiassa, Kiinassa, Intiassa, Yhdysvalloissa, Brasiliassa ja Etelä-Koreassa. Uransa alussa hän työskenteli muun muassa Partekissa, ICL Datassa, Telestessä ja Teamware Grouppissa.

Eriksson siirtyi Salcompin myynti- ja markkinointijohtajaksi vuonna 1998. Toimitusjohtaja Kari Vuorialhon seuraajaksi Eriksson nimitettiin syyskuussa 2005. Yhtiöllä oli tuolloin 6 300 työntekijää ympäri maailman. Vuonna 2004 sen liikevaihto oli ollut 141 miljoonaa euroa. Helsingin pörssiin Salcomp listautui keväällä 2006. Se oli silloin maailman suurin matkapuhelinlaturien valmistaja. Salcompilla oli asiakkainaan kaikki maailman kuusi suurinta matkapuhelinvalmistajaa: Nokia, Motorola, LG, Samsung, Sony Ericsson ja BenQ. Niiden yhteinen markkinaosuus oli yli 80 prosenttia. Salcompin osuus laturimarkkinoista oli noin neljännes. Vuonna 2005 se valmisti yli 152 miljoonaa laturia.

Loppuvuonna 2006 hän irtisanoutui Salcompista tarkoituksenaan viettää sapattivapaata perheensä kanssa. Sen sijaan he muuttivat Shanghaihin ja hän alkoi johtaa Etelä-Koreassa näppäimistöjä valmistavaa HI-DIS-yritystä. Yhtiö oli haastavassa tilanteessa, sillä vaikka sillä oli hyvä tuote, sen ainoa asiakas oli juuri ajautunut konkurssiin. Eriksson rakensi yritykselle uuden asiakaskunnan ja fuusioi yhtiön toisen korealaisen valmistajan kanssa. Yhtiön asiakkaita olivat Samsung, LG ja Nokia ja sen liikevaihto oli yli sata miljoonaa dollaria. Näppäimistöjä valmistettiin vuosittain Koreassa ja Kiinassa yhteensä noin 100 miljoonaa kappaletta.

Suomeen hän palasi syksyllä 2010, jolloin hänestä tuli Cencorpin toimitusjohtaja Hannu Timmerbackan jälkeen.

Seuraavaksi hän työskenteli dieselkoneiden apulaitteita valmistavan kaarinalaisen Auramarine-yhtiön toimitusjohtajana. Auramarine toimi Suomessa Turussa, mutta yhtiön liikevaihto saatiin pääosin Aasiasta. Yhtiö toimi Meyerin alihankkijana. Eriksson jätti noin sata henkilöä työllistäneen Auramarinen syksyllä 2016. Hollming-konserniin kuulunut yhtiö toimi Hongkongissa ja Shanghaissa ja sen liikevaihto oli noin 31 miljoonaa euroa.

Vuonna 2016 hän aloitti Turussa kaivoskoneita valmistavan Sandvikin maajohtajana  ja kansainvälisen lastaus- ja kuljetusliiketoiminnan johtajana. Vuonna 2018 Sandvik toimi 150 maassa ja sillä oli 43 000 työntekijää, joista 2 000 Suomessa. Syksyllä 2022 Sandvik Mining and Rock Solutionsin Load and Haul -divisioonan johtajana toiminut Eriksson nimitettiin Sandvik Mining and Rock Solutions (SMR) -liiketoiminta-alueen johtajaksi. Samalla hänestä tuli Sandvikin johtoryhmän jäsen. Vuonna 2023 SMR-yksikön osuus liikevaihdosta oli 52 prosenttia, lähes 66 miljardia kruunua. Yksikössä työskenteli yli 17 000 työntekijää. Eriksson ilmoitti tammikuussa 2026 jättävänsä paikkansa Sandvikin johtoryhmässä, kun hänelle on nimitetty seuraaja. Hän toimii yhtiössä Sandvik Mining and Construction Oy:n toimitusjohtajana ja senior advisorina vuoteen 2027 asti, jolloin hän täyttää 65 vuotta ja siirtyy eläkkeelle.

## Luottamustehtävät
Eriksson on toiminut ZenRobotics Oy:n hallituksessa.

## Tunnustuksia
Vuonna 2025 Erikssonille myönnettiin Suomen Valkoisen Ruusun I luokan ritarimerkki.

## Lähteet

## Aiheesta muualla
*Eriksson LinkedInissä